Sezonul regulat al Diviziei A1 la volei masculin se apropie de sfârșit, iar podiumul, înainte de play-off, începe să prindă contur. Lupta la primele locuri rmâne, în continuare, una acerbă.
Cum prima fază a Diviziei A1 la volei masculin din această ediție de campionat intern se apropie de sfârșit, toate echipele încearcă să obțină o clasare cât mai bună, pentru a avea avantajul meciurilor disputate pe teren propriu din play-off. SCM Zalău a jucat, pe teren propriu, restanța cu CSM Arcada Galați. Partida dintre cele două echipe, considerată un adevărat derby cu câțiva ani în urmă, a fost amânată din cauza parcursului European al campioanei României, Arcada Galați.
Campionii lui Sergiu Stancu şi-au respectat blazonul, au intrat concentrați pe teren şi au obținut o victorie așteptată, în minim de seturi. Rezultatul final al partidei dintre SCM Zalău și CSM Arcada Galați a fost 0-3. O victorie clară, fără drept de apel din partea zălăuanilor care, în urma rezultatelor la seturi respectiv 25-21, 25-16 și 25-23, aproape au făcut figurație în teren. Aaro Nikula a fost MVP-ul meciului de la Zalău cu 19 puncte, toate obținute cu atacul. De la SCM Zalău nu putem evidentia pe nimeni. Zălăuanii au părut obosiți, după un campionat în care, în cel mai fericit caz, vor termina sezonul regulat pe locul 8. Dar pentru a obține loc de play-off, trebuie să câștige la Cluj-Napoca, în ultima etapă, iar Explorări să nu obțină puncte la Galați.
După această victorie, CSM Arcada Galați își consolidează poziția de lider, cu 53 de puncte, și va juca în ultima etapă din sezonul regulat în sala sporturilor Dunărea din Galați, împotriva echipei Știința Explorări Baia Mare. SCM Zalău se deplasează sâmbătă, la Cluj-Napoca, pentru partida cu CS "U", meci din cadrul ultimei etape din sezonul regulat al Diviziei A1 la volei masculin.
Într-o partidă jucată în avans din etapa a 22-a, ultima a sezonului regulat, Steaua București a trecut de CS Unirea Dej cu scorul de 3-0, la seturi 25-18, 25-12 și 26-24, ardelenii părând a fi prezenți în teren doar în ultimul set jucat. Mircea Peţa cu 15 reușite, a condus-o pe Steaua spre victorie, de la gazde evidențiindu-se Caio Cesar Provenzano de Pra, cu 10 puncte.